《山中偶怀梁丙孺》
明代·释通岸

混迹人间三十年，故林归去且随缘。谁知曲枕流云外，却落虚名浊劫前。

经罢有琴弹夜月，禅馀无事笑秋烟。伤心偶忆龙华侣，零落荒池旧种莲。

作者简介：通岸（一五六六—一六四七），字觉道，一字智海。憨山大师书记。后居诃林。工诗，曾与陈子壮、陈子升、黎遂球、区怀瑞、区怀年、黎邦瑊、黄圣年、徐棻、欧必元、欧主遇、黄季恒结南园诗社，称南园十二子。著有《栖云庵集》。事见清温汝能《粤东诗海》卷九八。